b'\n_START_ARTICLE_\nPape\xc5\xbe Silverij\n_START_SECTION_\n\xc5\xbdivljenjepis\n_START_PARAGRAPH_\nKo je prispela iz Carigrada v Rim novica o Agapitovi smrti, so Rimljani pohiteli z izvolitvijo, da ne bi bili prisiljeni popustiti pred bizantinskim pritiskom. Pod vplivom gotskega kralja Teodata so \xc5\xbee 1. junija 536 izvolili subdiakona in redovnika benediktinca, Hormizdovega sina Silverija  \xe2\x80\x93 pred duhovni\xc5\xa1kim posve\xc4\x8denjem je bil namre\xc4\x8d njegov o\xc4\x8de poro\xc4\x8den - in so ga 8. junija \xc5\xbee posvetili za rimskega \xc5\xa1kofa. Ker je bil vsiljen od Gotov, so se z njegovo vlogo \xc5\xa1ele pozneje pomirili.\n_START_SECTION_\nNemiri na Apeninskem polotoku\n_START_PARAGRAPH_\nV Italiji so takrat vladale hude razmere: kraljico Amalasunto so umorili, Goti so si namesto Teodata  izvolili Vitigesa . Na Apeninski polotok  je medtem vdrl vojskovodja Belizar , ki je osvojil Neapelj in za\xc4\x8del oblegati Rim, ki ga pa je oblegal tudi Vitiges. Bizantinska cesarica Teodora , ki je postala cesarica od navadne cirku\xc5\xa1ke pevke, ni mogla preboleti, da je Agapit  odstavil monofizitskega carigrajskega patriarha Antima  in je hotela s spletkami o\xc4\x8drniti Silverija pri Rimljanih, \xc4\x8de\xc5\xa1 da je ukazal odpreti Porta asinaria Belizarju, ki je decembra 536 vkorakal v Rim. Belizarjeva sestra Antonija mu je zagotovila pomilostitev, \xc4\x8de bo vrnil Antima nazaj, zavrgel sklepe Kalcedona, obsodil tri poglavja in potrdil monofizitstvo.\n_START_SECTION_\nOdvzem pape\xc5\xa1ke slu\xc5\xbebe\n_START_PARAGRAPH_\nSilveriju so dvakrat prividno odpustili, vendar \xe2\x80\x93 ker je tudi v tretje ostal stanoviten v priznavanju odlokov prej\xc5\xa1njih koncilov - je bil obdol\xc5\xbeen raz\xc5\xbealitve cesarskega veli\xc4\x8danstva, \xc4\x8de\xc5\xa1 da je veleizdajalec in prijatelj Gotov._NEWLINE_Neki subdiakon Janez mu je 18. marca 537 snel palij in znamenja \xc5\xa1kofovstva, ga oblekel v redovna obla\xc4\x8dila in ga dal zastra\xc5\xbeiti. En stra\xc5\xbear je sporo\xc4\x8dil v predsobju pri\xc4\x8dakujo\xc4\x8demu spremstvu, \xc4\x8de\xc5\xa1 da se je Silverij odpovedal pape\xc5\xa1tvu in da je odslej navaden redovnik. Namesto njega je bil izvoljen za pape\xc5\xbea \xc4\x8dastihlepni Vigilij, ki je bil do 11. novembra 537, ko se je Silverij stvarno zaradi ljubega miru odpovedal pape\xc5\xa1ki slu\xc5\xbebi, pravzaprav protipape\xc5\xbe.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\n\xc5\xa0e dandanes pape\xc5\xbea Silverija zelo \xc4\x8dastijo na oto\xc4\x8dju Ponza; umrl je namre\xc4\x8d na otoku Palmarola, ki je 10km zahodno od Ponze. To je neobljuden, skalnat in s sredozemnim rastlinjem pora\xc5\xa1\xc4\x8den otok \xe2\x80\x93 pravi naravni park - , kjer stoji na vrhu skale njegova kapelica, po izro\xc4\x8dilu njegovo zadnje zato\xc4\x8di\xc5\xa1\xc4\x8de. Tu je umrl v izgnanstvu 2. decembra 537; kmalu potem, ko se je prisiljen \xe2\x80\x93 v blagor miru v Cerkvi \xe2\x80\x93 odpovedal pape\xc5\xa1tvu. Zato ga uvr\xc5\xa1\xc4\x8dajo med spoznavalce in tudi mu\xc4\x8dence. Tukaj slavijo njegov god 20. junija. Takrat imajo \xc5\xbeegnanje s procesijo, umetnim ognjem, igrami in glasbo ter z velikega otoka obi\xc5\xa1\xc4\x8dejo s \xc4\x8dolni tudi ta oto\xc4\x8dek. Oto\xc4\x8dek Palmarola je eden od manj\xc5\xa1ih otokov v oto\xc4\x8dju Ponza v Tirenskem morju, pokrajina Lacij v Italiji._NEWLINE_Silverij je zavetnik, skupaj s Hormizdom, mesta Frosinone. Obenem je sozavetnik mesta Scerni v pokrajini Chieti v Italiji.'